《南园歌伤吴履斋旧景》
宋代·汪梦斗

寂寞南园今如此，主人一斥循州死。南园如此未足悲，宗周随歌黍离离。

丞相当年坐黄阁，正是北兵渡荆鄂。不知宣阃有何功，却以钧轴逊狡童。

丞相身谋固已失，坐此谋失亡人国。梅花岭外羁魂哀，蓟门降王亦再来。

南园池馆不似旧，百花憔悴竹树瘦。不堪回首望钱塘，宫阙倾颓禁苑荒。

鄙夫奸人如王蔡，又无惠卿才可爱。丞相有见非不长，而乃升之中书堂。

我行南园泪雨下，不免寒心怒欲骂。不特要写平泉诗，更复要草连宫辞。

呜呼吴丞相，手提双笔岩廊上。艺皇有训垂日星，非读书人毋用相。

博饮好色不肖子，可以公台作边赏。履翁之计早出此，老骨不死椒花瘴。

西湖一碧无片尘，南园花草千年春。

作者简介：梦斗字玉南，号杏山，绩溪人。理宗景定二年（一二六一）魁江东漕试，授江东制置司干官。度宗咸淳间为史馆编校，以事弃官归。宋亡，不仕。[1] 有北游集。后从事讲学以终。汪梦斗诗，以影印文渊阁《四库全书·北游集》为底本，校以明隆庆三年汪廷佐刊《北游诗集》（简称明刊本）。新辑集外诗附于卷末。